สลากฯสั่งลุยหวยภาพ12นักษัตร สู้หวยใต้ดิน
คณะกรรมการสลากฯเคาะหวยภาพ12นักษัตร แก้ปัญหาราคาสลากแพง และคนเล่นหวยใต้ดิน
31 ก.ค. 2562

คณะกรรมการสลากฯเคาะหวยภาพ12นักษัตร แก้ปัญหาราคาสลากแพง และคนเล่นหวยใต้ดิน
นายพชร อนันตศิลป์ ประธานกรรมการสำนักงานสลากกินแบ่งรัฐบาล เปิดเผยว่า ที่ประชุมคณะกรรมการสลากกินแบ่งรัฐบาลเมื่อวันที่ 31 ก.ค.2562 มีมติเห็นชอบให้ดำเนินการผลิตภัณฑ์สลากรูปแบบใหม่ ในรูปแบบสลากภาพ 12 นักษัตร จำหน่ายผ่านระบบออนไลน์ โดยหลังจากนี้จะส่งเรื่องให้สำนักงานคณะกรรมการกฤษฎีกาพิจารณารายละเอียดว่าสามารถดำเนินการได้หรือไม่
“ขั้นตอนการออกสลากแบบดำเนินงานมาครึ่งทางแล้ว ส่วนจะออกได้เมื่อไหร่นั้น ยังบอกไม่ได้ เพราะขึ้นอยู่กับรายละเอียดกฎหมาย และการรับฟังความเห็น รวมการตัดสินใจของ ครม. และคณะกรรมการสลากชุดใหม่”นายพชร กล่าว
นายธนวรรธน์ พลวิชัย โฆษกคณะกรรมการสลากกินแบ่งรัฐบาล เปิดเผยว่า การออกสลากออนไลน์แบบ 12 นักษัตร จะจำหน่ายใบละ 50 บาท ไม่จำกัดจำนวนซื้อผ่านระบบออนไลน์ แต่ต้องลงทะเบียนเลขบัตรประชาชนทั้งตอนซื้อและรับเงินรางวัล สำหรับการออกรางวัลสลากรูปภาพนี้ จะออกรางวัล 2 ครั้งต่อเดือน ในวันที่ 1 และ 16 แต่เป็นการออกรางวัลต่างหาก ไม่ใช้ผลการออกรางวัลสลากกินแบ่งรัฐบาล และจำหน่ายให้กับผู้ที่มีอายุไม่ต่ำกว่า 20 ปี แต่อยู่ระหว่างพิจารณาว่า ห้ามถือบัตรสวัสดิการแห่งรัฐ ซื้อสลากแบบดังกล่าวได้ เพราะถือว่ามีรายได้น้อย และผู้ที่ซื้อได้อาจจะต้องอยู่ในระบบภาษี หรือ ระบบประกันสังคมด้วย
นายธนวรรธน์ กล่าวว่า ในส่วนของการขายสลากออนไลน์แบบ 12 นักษัตร อยู่ระหว่างพิจารณา ว่าจะดำเนินการในรูปแบบใด คือ จะขายผ่านเครื่อง หรือ ขายผ่านแอพลิเคชั่นมือถือ ขณะที่ผู้จำหน่ายหรือตัวแทน ก็จะพิจารณาว่าจะให้ผู้พิการ และด้อยโอกาสเป็นผู้ขาย เป็นตัวแทนจำหน่ายอย่างเดียว หรือ ให้สำนักงานสลากเป็นคนจำหน่ายเพียงผู้เดียว หรือ ให้ผสมกันระหว่างตัวแทนและสำนักงาน
พ.ต.อ.บุญส่ง จันทรีศรี ผู้อำนวยการสำนักงานสลากกินแบ่งรัฐบาล เปิดเผยว่า การจ่ายเงินรางวัลสลากออนไลน์แบบ 12 นักษัตร จะเป็นไปตามกฎหมายที่ 60% ของยอดขาย โดยแบ่งการจ่ายเป็น 2 ส่วน ผันแปรตามจำนวนผู้ถูกรางวัล คือรางวัลแบบภาพ 4 ตัวตรง ทั้งหลักและรูปภาพ จะได้ 50% ของเงินรางวัลทั้งหมดมาหารเฉลี่ยจำนวนผู้ถูกรางวัล อีกส่วนคือ แบบภาพ 4 ตัวโต๊ด หรือ ซื้อถูกภาพแต่สลับหลักได้จะได้ 50% ของเงินรางวัลทั้งหมดมาหารเฉลี่ยจำนวนผู้ถูกรางวัล เช่นกัน
ทั้งนี้ จากการศึกษาพบว่าในแต่ละงวด ผู้ซื้อจะสามารถซื้อสลากทั้ง 4 หลักทั้งแบบตัวตรง และตัวโต๊ะได้ จำนวน 20,736 รูปแบบ คิดเป็นยอดจำหน่ายรวม 1,036,800 บาท หากถูกรางวัล 4 ตัวตรงเพียงคนเดียว จะได้รับเงินรางวัล 311,040 บาท หรือมีโอกาส 1 ใน 6,220 บาท และแบบโต๊ดมีโอกาสถูก 23 แบบ ได้รางวัล 13,523 บาท โอกาส 1 ต่อ 270 บาท แต่ถ้ามีการซื้อแบบภาพซ้ำ ก็มีโอกาสได้เงินรางวัลสูงขึ้น เช่น ซื้อภาพเดียวกันทั้ง 4 หลัก และออกภาพเดียวกันทั้ง 4 หลัก จะไม่มีรางวัลโต๊ด และเงินรางวัลจะให้ผู้ถูกทั้งหมด หรือประมาณ 622,080 บาท แต่ถ้ากรณีไม่มีใครถูกรางวัลเลย ก็จะยกยอดสะสมได้ 1 งวด